Dalah tetiyang ingkang sami kagawokan nyawang kamajengan saking wewengkon sabrang kilen punika, lagu lagehanipun inggih lajeng ketularan nyengkok ndara tuwan landa, latah niru-niru njur dadi kemlanda. Inggih punika cara-caranipun anggenipun gesang, tedha lan sandhang panganggonipun, tuwin tandang tanduk lan sesrawunganipun, anggenipun yasa gegriya, anggenipun anggulawenthah pun putra-putri momonganipun, ngantos dumugi lampahing raos pangraosipun, sami latah aniru-niru cengkok Amerika. Kamangka tiyang wau gesangipun lan pasrawunganipun ing padintenan inggih kaliyan bangsanipun piyambak, sesangkutaning kaperluwan, betahipun gegriya, bau sukunipun, sandhang tedha, lsp. inggih kaliyan bangsanipun piyambak. Atur kula punika namung mundhut umumipun, boten gebyah uyah. Manawi kedah dipunurut mbaka setunggal mangke nyeratipun tambah nggreweli boten karuwan juntrungipun.